Pollák, Peter, poslanec NR SR (2012-08-09):
Vážený pán predseda, vážený pán minister, dámy a páni, dovoľte mi predniesť pozmeňujúci a doplňujúci návrh poslancov Národnej rady Slovenskej republiky Petra Polláka, Eriky Jurinovej, Evy Horváthovej a Štefana Kuffu k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony (tlač 141). Vládny návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony, sa mení a dopĺňa takto: Po prvé. V článku I 2. bod znie: „2. V § 4 ods. 1 sa slová „dohôd o prácach vykonávaných mimo pracovného pomeru“ nahrádzajú slovami „dohody o brigádnickej práci študentov, fyzickej osoby, ktorá je poberateľom starobného dôchodku alebo invalidného dôchodku v právnom vzťahu na základe dohody o vykonaní práce a dohody o pracovnej činnosti, a uchádzača o zamestnanie v právnom vzťahu na základe dohôd o prácach vykonávaných mimo pracovného pomeru, ktorý je zaradený do evidencie o zamestnanie v trvaní minimálne jedného polroka“.“ Poznámky pod čiarou k odkazu 7a a 7b znejú: „7a) § 6 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov, 7b) § 38 č. 5/2004 Z. z. v znení zákona č. 573/2005 Z. z., ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony.“ Po druhé. V článku I 3. bod znie: „3. V § 4 ods. 2 sa slová „fyzickej osoby v právnom vzťahu na základe dohôd o prácach vykonávaných mimo pracovného pomeru“ nahrádzajú slovami „uchádzača o zamestnanie v právnom vzťahu na základe dohôd o prácach vykonávaných mimo pracovného pomeru, ktorý je zaradený do evidencie o zamestnanie v trvaní minimálne jedného roka“, a na konci sa pripája táto veta: „Zamestnancom na účely dôchodkového poistenia je aj fyzická osoba v právnom vzťahu na základe dohody o brigádnickej práci študentov a fyzická osoba, ktorá je poberateľom starobného dôchodku alebo invalidného dôchodku v právnom vzťahu na základe dohody o vykonaní práce a dohody o pracovnej činnosti, ktorý im zakladá právo na pravidelný mesačný príjem podľa § 3 ods. 1 písm. a) a ods. 2 a 3.“.“ Po tretie. V čl. I 50. bode sa § 293ck dopĺňa odsekom 3, ktorý znie: „Ustanovenia upravujúce postavenie fyzickej osoby v právnom vzťahu na základe dohody o brigádnickej práci študentov fyzickej osoby, ktorá je poberateľom starobného dôchodku alebo invalidného dôchodku v právnom vzťahu na základe dohody o vykonaní práce a dohody o pracovnej činnosti, sa na účely nemocenského poistenia, dôchodkového poistenia a poistenia v nezamestnanosti použijú rovnako aj na uchádzača o zamestnanie v právnom vzťahu na základe dohôd o prácach vykonávaných mimo pracovného pomeru, ktorý je zaradený do evidencie o zamestnanie v trvaní minimálne jedného polroka, s výnimkou § 4 ods. 2 poslednej vety.“ Spoločné odôvodnenie pre body 1 až 3. Vládny návrh, ktorým sa mení a dopĺňa zákon č. 461/2003 Z. z. o sociálnom poistení, navrhuje, aby fyzické osoby vykonávajúce zárobkovú činnosť na základe dohôd o prácach vykonávaných mimo pracovného pomeru boli zaradené do okruhu sociálne poistených osôb s osobitnou úpravou pre študentov, poberateľov starobného dôchodku a invalidného dôchodku. Prijatím takto navrhovaného ustanovenia sa zavedie povinnosť platiť nemocenské poistenie, dôchodkové poistenie a poistenie v nezamestnanosti aj z dohôd o prácach vykonávaných mimo pracovného pomeru. Na základe tejto povinnosti sa mnohí občania pracujúci v súčasnosti len na základe dohody o vykonaní práce alebo dohody o pracovnej činnosti stanú prispievateľmi do systému dôchodkového poistenia. Medzi týchto občanov sa zaradia rovnako uchádzači o zamestnanie, ktorí vykonávajú zárobkovú činnosť za podmienok ustanovených zákonom č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov. V príslušných ustanoveniach zákona (vo vymedzeniach pojmov a v prechodných ustanoveniach) sa navrhuje ustanoviť výnimku pre uchádzačov o zamestnanie v právnom vzťahu na základe dohôd o prácach vykonávaných mimo pracovného pomeru, ktorí sú zaradení do evidencia o zamestnanie v trvaní minimálne jedného polroka. Dôvodom navrhovanej úpravy je vyňať uchádzačov o zamestnanie, ktorí nie sú pasívni, ale sa, naopak, aktívne podieľajú na hľadaní si práce a využívajú každú možnosť pracovať, od povinnosti platiť nemocenské poistenie, dôchodkové poistenie a poistenie v nezamestnanosti. V súčasnosti totiž narastá trend, keď zamestnávatelia čoraz častejšie ponúkajú namiesto klasickej pracovnej zmluvy prácu na dohodu. Z verejne dostupných štatistických údajov vyplýva, že v januári tohto roku pracovalo viac ako 54 000 nezamestnaných, ktorí sú zahlásení na úrade práce. V týchto prípadoch išlo o legálnu prácu, pri ktorej si môžu nezamestnaní evidovaní na úrade práce privyrobiť najviac 139,9 eura za mesiac. Z praxe úradov práce sa však preukázalo, že práve prácou na dohodu zamestnávatelia často obchádzajú zamestnávanie uchádzačov z evidencie na riadny pracovný pomer. Prijatie navrhovaných zmien by sa preto výrazne dotklo uchádzačov o zamestnanie márne sa snažiacich si nájsť zamestnanie na trhu práce, ktorý im aj prostredníctvom správania zamestnávateľov kladie takého prekážky. Mzda alebo odmena, ktorú môže uchádzač o zamestnanie zaradený do evidencie o zamestnanie za svoju prácu získať, je nízka a vo väčšine prípadov nepostačuje ani na pokrytie minimálnych výdavkov na živobytie, preto sa domnievame, že nie je dôvod túto odmenu ešte znižovať o povinné príspevky na sociálne poistenie. Po štvrté. V článku V 1. bod znie: „1. V § 10b ods. 1 písm. a) sa slová „dohôd vykonávaných mimo pracovného pomeru“ nahrádzajú slovami „dohody o brigádnickej práci študentov, dohody o vykonaní práce poberateľov starobného dôchodku alebo poberateľov invalidného dôchodku, dohody o pracovnej činnosti poberateľov starobného dôchodku alebo poberateľov invalidného dôchodku a dohôd o prácach vykonávaných mimo pracovného pomeru uzavretých s uchádzačom o zamestnanie, ktorý je zaradený do evidencie o zamestnanie v trvaní minimálne jedného polroka“.“ Poznámky pod čiarou k odkazom 19 a 19a znejú: „19) § 6 zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov, 19a) § 38 zákona č. 5/2004 Z. z. v znení zákona č. 573/2005 Z. z., ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorými sa menia a dopĺňajú niektoré zákony.„ Odôvodnenie. Pozmeňujúci a doplňujúci návrh je legislatívnotechnickou úpravou, ktorá sa bezprostredne viaže na pozmeňujúci a doplňujúci návrh uvedený v bodoch 1 až 3. Navrhovanou zmenou sa výnimka pre poberateľov invalidného dôchodku a poberateľov starobného dôchodku a výnimka pre príjmy plynúce na základe dohody o brigádnickej práci študentov upravená v súvislosti so zavedením platenia poistného na verejné zdravotné poistenie z príjmov plynúcich na základe dohody o vykonaní práce a na základe dohody o pracovnej činnosti rozširuje aj na príjmy uchádzačov o zamestnanie, ktorí sú zaradení do evidencie o zamestnanie v trvaní minimálne jedného polroka z dohôd o prácach vykonávaných mimo pracovného pomeru. Po piate. V článku V 2. bod znie: „2. V § 11 ods. 3 sa slová „dohôd vykonávaných mimo pracovného pomeru“ nahrádzajú slovami „dohody o brigádnickej práci študentov, dohody o vykonaní práce poberateľov starobného dôchodku alebo poberateľov invalidného dôchodku a dohody o pracovnej činnosti poberateľov starobného dôchodku alebo poberateľov invalidného dôchodku a dohôd o prácach vykonávaných mimo pracovného pomeru uzavretých s uchádzačom o zamestnanie, ktorý je zaradený do evidencie o zamestnanie v trvaní minimálne jedného polroka“.“ Po šieste. V čl. V 11. bode sa § 38b dopĺňa odsekom 9, ktorý znie: „Ustanovenia upravujúce postavenie fyzickej osoby v právnom vzťahu na základe dohody o brigádnickej práci študentov, fyzickej osoby, ktorá je poberateľom starobného dôchodku alebo invalidného dôchodku v právnom vzťahu na základe dohody o vykonaní práce a dohody o pracovnej činnosti, sa na účely zdravotného poistenia použijú rovnako aj na postavenie uchádzača o zamestnanie v právnom vzťahu na základe dohôd o prácach vykonávaných mimo pracovného pomeru, ktorý je zaradený do evidencie o zamestnanie v trvaní minimálne jedného polroka." Spoločné odôvodnenie pre body 5 a 6. Pozmeňujúci a doplňujúci návrh je legislatívnotechnickou úpravou, ktorá sa bezprostredne viaže na pozmeňujúci a doplňujúci návrh uvedený v bodoch 1 až 3. Spresňuje sa definícia zamestnanca na účely plnenia poistného na verejné zdravotné poistenie v súvislosti so zavedením platenia poistného na verejné zdravotné poistenie z príjmov plynúcich na základe dohody o vykonaní práce a na základe dohody o pracovnej činnosti s tým, že výnimka pre poberateľov invalidného dôchodku a poberateľov starobného dôchodku a výnimka pre fyzické osoby v právnom vzťahu na základe dohody o brigádnickej práci študentov sa rozširuje o uchádzačov o zamestnanie, ktorí sú zaradení do evidencie o zamestnanie v trvaní minimálne jedného polroka z dohôd o prácach vykonávaných mimo pracovného pomeru. Ďakujem za pozornosť.